กลต.ไฟเขียวซื้อหุ้นไอพีโอผ่านออนไลน์
ก.ล.ต.ไฟเขียวจองหุ้นไอพีโอผ่านระบบออนไลน์
27 ก.ค. 2555

ก.ล.ต.ไฟเขียวจองหุ้นไอพีโอผ่านระบบออนไลน์
นายวสันต์ เทียนหอม รองเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ลงนามในหนังสือเวียนวันที่ 18 ก.ค.ที่ผ่านมา เรื่องการจองซื้อหลักทรัพย์ผ่านระบบออนไลน์ มีผลทันทีนับจากออกหนังสือเวียน
สำหรับการเปิดให้มีการจองซื้อหลักทรัพย์ผ่านระบบออนไลน์ เพื่อเป็นทางเลือกเพิ่มเติมจากการกรอกใบจองหุ้นตามปกติ โดยผู้จองซื้อ ไม่ต้องกรอกข้อมูลและลงนามในใบจองซื้อ หรือใช้สำเนาบัตรประชาชน
นอกจากนี้ บล.ที่รับจองซื้อผ่านระบบออนไลน์ ต้องระบุวิธีในหนังสือชี้ชวน และเอกสารหลักฐานที่ผู้จองซื้อมีอยู่กับ บล.ต้องมั่นใจว่าเอกสารหลักฐานเป็นปัจจุบัน ได้รับความยินยอมจากผู้จองซื้อ
“การจองหุ้นผ่านออนไลน์ โบรกเกอร์ต้องมีระบบตรวจสอบตัวตนผู้จองซื้อได้ และมั่นใจว่าผู้จองซื้อเป็นผู้ทำธุรกรรมจริง” 
นายนรเชษฐ์ แสงรุจิ ประธานกรรมการชมรมวาณิชธนกิจ สมาคมบริษัทหลักทรัพย์ไทย กล่าวว่า การจองซื้อหุ้นผ่านออนไลน์ ทำให้ผู้จองสะดวก ไม่ต้องเขียนใบจองหุ้น ส่งเอกสาร ซึ่งการจองผ่านวิธีนี้ บุคคลต้องมีบัญชีซื้อขายกับโบรกเกอร์ ขณะที่โบรกเกอร์ต้องมีวิธีการจัดสรรหุ้นให้ผู้จองซื้อมาแล้ว
“การจองหุ้นผ่านออนไลน์ นอกจากผู้จองได้รับความสะดวกแล้ว ยังลดขั้นตอนการทำงานของโบรกเกอร์ไม่ต้องคีย์ข้อมูลซ้ำ ที่สำคัญต้องตรวจสอบตัวตนคนจองได้และผ่านกระบวนการจัดสรรหุ้นมาแล้ว” นายนรเชษฐ์ กล่าว